AFRIKAANSE OPSOMMING: Die doel van hierdie tesis is om ’n oriëntasie aktueerder te ontwikkel wat in CubeSats gebruik kan word. Hierdie aktueerder voer rotasie bevele uit deur gebruik te maak van 'n innoverende BeheerMoment Giroskoop (BMG) ontwerp. Die ontwerp bestaan uit ’n identiese paar van teenoor-roterende giroskope wat in dubbele rame gemonteer is. Beide buiterame roteer met dieselfde hoek in teenoorgestelde rigtings, sowel as die binnerame. Die buiterame is meganies gekoppel met ratte en roteer met behulp van ’n enkele stappermotor, terwyl die binnerame elkeen met hul eie stappermotor aangedryf word. Drie-as beheer word moontlik gemaak deur die rame te roteer vir rol en duik en die wielspoed te verander vir gier rotasies. Elektronika is ontwerp om die stapper en GS motors te beheer, waarna ’n wiskundige model vir die hardeware ontwerp ontwikkel is. Hierdie model is gebruik in simulasies om rotasies in elke as te toets en hardeware toetse is gedoen om die metings te bevestig. Die gemiddelde kragverbruik van die volledige ontwerp is 420 milli-Watt, met maksimum van 556 milli-Watt. Die stelsel is geskik vir nano-satelliete aangesien die volume slegs 10 cm x 5 cm x 5 cm is, en die massa 260 g is. Die rigting beheerdertegnieke wat getoets is sluit in ’n Aan-Af-Aan en ’n Kwarternioonterugvoerbeheerder. Hierdie word dikwels saam gebruik vir groot rotasies. Die Aan- Af-Aan beheerder word eerstens gebruik om die gewenste hoek te bereik, waarna daar na die Kwarternioon-terugvoer oorgeskakel word om die finale hoek akkuraat te volg. Hardeware toetse is uitgevoer deur van ’n luglaer, wat amper wrywinglose rotasies toelaat, gebruik te maak. Rigtingmetings was verkry met ’n MEMS inersieële sensor en ’n laserwyser. Deur sleurtoetse op die luglaer vir verskeie traagheidsmomente te herhaal, is ’n oriëntasie akkuraatheid van 0.2 grade behaal. Om die resultate te vergelyk, is dieselfde toetse ook uitgevoer op ’n enkele groot reaksiewiel. Die maksimum wringkrag wat die stelsel gedurende toetse behaal het, was 0.52 mNm. Hierdie resultate dui daarop dat die ontwerp genoeg voordele inhou om verdere ontwikkeling te doen en ’n vlugmodel te oorweeg.